การประกอบธุรกิจของแต่ละผลิตภัณฑ์

ลักษณะผลิตภัณฑ์และการให้บริการ

  PHATRA FLEET LEASING (PFL) : ได้แก่ การจัดบริการให้ ”เช่า” ยานพาหนะ
  ประเภทรถยนต์นั่ง และรถยนต์เพื่อการพาณิชย์ ภายใต้สัญญาเช่าที่มีความเหมาะสมกับบริการต่าง
  ๆ โดยมีแนวทางในการดำเนินงานในลักษณะเป็นผู้ทำธุรกิจร่วมกับลูกค้าที่พร้อมจะให้คำแนะนำ
  และหาแนวทางที่เหมาะสม สอดคล้องกับความต้องการใช้รถยนต์ของลูกค้า
  เพื่อให้ลูกค้าใช้บริการยานพาหนะได้อย่างมีประสิทธิภาพ ภายใต้ต้นทุนที่เหมาะสม PFL
  สามารถช่วยลดภาระและค่าใช้จ่ายที่ไม่จำเป็นในการบริหารและจัดการยานพาหนะของลูกค้าได้
  ด้วยการใช้ประสบการณ์ ความชำนาญ และหลักการของการจัดการยานพาหนะจำนวนมาก
  (Economy of Scales) โดยภาระที่เกี่ยวกับยานพาหนะที่ PFL จะเป็นผู้ดูแลให้มีดังนี้
  การจดทะเบียนและเสียภาษีรถยนต์ การจัดทำประกันภัยรถยนต์ชั้น 1 การจัดการซ่อมบำรุงรถยนต์
  และบริการรถยนต์ทดแทนชั่วคราว นอกจากนี้บริษัทยังมีบริการอื่น ๆ
  อันเป็นบริการที่สร้างความมั่นใจให้ลูกค้าว่าจะได้รับการดูแลเป็นอย่างดีทุกเวลา
  ให้ลูกค้าเลือกใช้ได้ตามความเหมาะสม โดย PHATRA FLEET LEASING (PFL) นี้
  สัญญาเช่าส่วนใหญ่จะถูกจัดเป็นสัญญาเช่าดำเนินงาน (Operating Lease )
  แต่จะมีบางสัญญาเช่าที่เข้าเงื่อนไขตามมาตรฐานการบัญชีฉบับที่ 29 เรื่อง
  การบัญชีสำหรับสัญญาเช่าระยะยาว เช่น มีมูลค่าคงเหลือที่ได้รับการประกัน เป็นต้น ทำให้ PFL
  สำหรับสัญญานั้นถูกจัดเป็นสัญญาเช่าการเงิน ( Finance Lease )
  ซึ่งลักษณะของสัญญาเช่าประเภทนี้มีจำนวนน้อย

  PHATRA COMMERCIAL LEASING (PCL) : ได้แก่ การจัดบริการให้ “เช่า”
  ทรัพย์สินทุกประเภท ไม่ว่าจะเป็นเครื่องจักร,อุปกรณ์การผลิต คอมพิวเตอร์ เครื่องใช้สำนักงาน
  หรือยานพาหนะ รวมไปถึงการให้บริการด้านการเงินแก่ลูกค้า ซึ่งจะดำเนินการจัดเงื่อนไขต่าง ๆ
  ให้มีความเหมาะสมกับประเภทธุรกิจและความต้องการของลูกค้า อาทิ
  การจัดตารางชำระค่าเช่าให้เหมาะสมกับกระแสเงินสดของลูกค้า
  การวางเงินประกันการเช่าเพื่อบรรเทาภาระค่าเช่ารายเดือน เป็นต้น
  บริการประเภทนี้เหมาะสำหรับผู้ประกอบการที่ต้องการใช้ประโยชน์จากทรัพย์สินประเภทต่าง ๆ
  ลูกค้า PCL จะได้รับบริการที่ได้มาตรฐาน และมีค่าเช่าในการใช้บริการที่ไม่สูงนัก
  จึงมีความเหมาะสมกับลูกค้าที่ต้องการเน้นการใช้บริการด้านการเงินเป็นหลัก
  และสัญญาเช่าการเงิน ( Finance Lease ) ของบริษัทส่วนใหญ่ จะเป็นบริการประเภท PCL

  การตลาดและการแข่งขัน

  ธุรกิจลิสซิ่ง และเช่าซื้อรถยนต์ มีความคล้ายคลึงกันมาก
  และมีกลุ่มลูกค้าที่ใกล้เคียงกันมากซึ่งขึ้นอยู่กับวัตถุประสงค์ในการใช้สินทรัพย์และมาตรฐานบัญชีที่เกี่ยวข้อง
  ดังนั้นภาวะอุตสาหกรรมยานยนต์ในประเทศจึงส่งผลโดยตรงต่อภาวะธุรกิจลีสซิ่ง โดยในช่วง 1-2
  ปีที่ผ่านมา สภาพอัตราดอกเบี้ยภายในประเทศที่ลดลง
  ประกอบกับมีการขยายฐานการตลาดยานยนต์เข้ามาสู่ประเทศไทย
  ส่งผลให้ธุรกิจมีการแข่งขันที่รุนแรงขึ้นเนื่องจากการขยายฐานการตลาดของผู้ผลิตยานยนต์
  มักมีการจัดตั้งบริษัทในเครือเพื่อสนับสนุนการขาย
  และมีกิจกรรมทางการตลาดอย่างต่อเนื่องโดยเฉพาะด้านราคา
  เนื่องจากมีต้นทุนทางการเงินที่ต่ำและได้รับการชดเชยจากผู้ผลิตยานยนต์
  ทำให้มีต้นทุนโดยรวมต่ำกว่าผู้ประกอบการรายอื่น

กลยุทธในการแข่งขัน

  บริษัทได้มีนโยบายนำจุดได้เปรียบของบริษัทมากำหนดกลยุทธในการแข่งขันดังนี้

1.  เน้นการให้เช่าทรัพย์สินประเภทยานพาหนะ
    ด้วยวิธีการเช่าแบบดำเนินงานที่บริษัทมีความเชี่ยวชาญมากว่า 10 ปี
    โดยมุ่งเน้นการให้บริการแก่นิติบุคคลที่มีความจำเป็นในการใช้รถยนต์เพื่อประกอบธุรกิจ

2.  ให้บริการเสริมแก่การเช่าประเภท Fleet Management
    เนื่องจากการเช่าประเภทนี้เป็นการสร้างมูลค่าเพิ่มให้กับผลิตภัณฑ์แก่ลูกค้ามากกว่าการเช่าปกติและยิ่งเพิ่มปริมาณการให้เช่ามากขึ้นเท่าใด
    จะช่วยให้ต้นทุนในการบริการลดลงโดยเฉพาะต้นทุนทางเทคโนโลยีซึ่งเป็นหัวใจสำคัญของการให้บริการประเภทนี้

3.  ปรับปรุงกระบวนการในการบริการลูกค้าให้กระชับและสะดวกรวดเร็วยิ่งขึ้น

4.  ขยายศูนย์บริการในการบริการลูกค้าด้านการบำรุงรักษา

5.  บริษัทสร้างตลาดใหม่ด้วยการกำหนดลูกค้ากลุ่มเป้าหมายจากบริษัทชั้นดีที่มีศักยภาพในการใช้ทรัพย์สินจำนวนมาก

6.  สร้างความสัมพันธ์อันดีกับผู้ผลิตหรือผู้จัดจำหน่าย
    โดยการทำงานร่วมกันเสนอให้เช่าทรัพย์สินกับลูกค้า
    ทำให้ผู้ผลิตและผู้จัดจำหน่ายยอมรับในการบริการเพื่อนำไปสู่การแนะนำลูกค้าในอนาคต

ภาวะอุตสาหกรรมและการแข่งขัน

  ลักษณะของการประกอบธุรกิจลิสซิ่งในประเทศไทยมีการดำเนินธุรกิจที่แตกต่างกัน
  ทั้งด้านทรัพย์สินให้เช่า และประเภทการให้บริการ
  โดยอาจสามารถแบ่งลักษณะของผู้ประกอบการธุรกิจลิสซิ่งได้เป็น 2 กลุ่มหลัก กล่าวคือ กลุ่มที่
  หนึ่ง เป็นบริษัทที่มุ่งเน้นการให้สินเชื่อทางการเงินโดยผ่านการใช้ทรัพย์สิน
  ซึ่งแนวทางการดำเนินธุรกิจของกลุ่มนี้จะเน้นการให้เช่าแบบสัญญาเช่าการเงิน หรือ เช่าซื้อ
  กลุ่มที่สอง เป็นบริษัทที่เน้นการให้บริการเสริมกับลูกค้าควบคู่กับการให้เช่าทรัพย์สิน
  ซึ่งเป็นรูปแบบของสัญญาเช่าดำเนินงาน (Operating Lease)
  หากพิจารณาในด้านทรัพย์สินให้เช่า ผู้ประกอบการ ทั้งสองกลุ่ม สามารถให้เช่าได้ทั้ง
  อุปกรณ์เครื่องใช้สำนักงาน หรือ ยานพาหนะ สำหรับบริษัท ภัทรลิสซิ่ง จำกัด(มหาชน)
  ได้ดำเนินธุรกิจเช่นเดียวกับกลุ่มที่สอง คือ ให้บริการ “เช่า”
  ในรูปแบบเช่าดำเนินงาน(Operating Lease) เป็นหลัก โดยทรัพย์สินส่วนใหญ่เป็น
  ”ยานพาหนะ” และมีบริการอย่างครบวงจร
  จึงทำให้เป็นที่นิยมของลูกค้าประเภทนิติบุคคลเป็นอย่างยิ่ง
  ทำให้บริษัทสามารถขยายการเติบโตได้ดี

หากพิจารณาการเจริญเติบโตของธุรกิจลิสซิ่งที่มุ่งเน้นการให้บริการเช่าแบบลิสซิ่งรถยนต์นั้น
จะเห็นได้ว่ามีแนวโน้มความสัมพันธ์ที่เกี่ยวข้องกันโดยตรงกับภาวะอุตสาหกรรมยานยนต์
ยอดการจำหน่ายรถยนต์ในประเทศ เป็นหลัก ซึ่งจำนวนยอดจำหน่ายรถยนต์ในปี 2542 มีจำนวน
218,330คัน สูงขึ้น 51.5 % จากปี 2541 และยอดจำหน่ายรถยนต์ตั้งแต่เดือนมกราคม
ถึงกรกฎาคม 2543 มีจำนวน 142,586 คัน เพิ่มขึ้นร้อยละ 39.3 จากระยะเดียวกันของปีก่อน
หลังจากนั้นทิศทางอุตสาหกรรมยานยนต์ก็อ่อนตัวลง ตามภาวะการชะลอตัวของเศรษฐกิจไทย
ที่ได้รับผลกระทบจากปัจจัยภายในและภายนอกประเทศ ทำให้ยอดจำหน่ายรถยนต์ในปี 2543
มีจำนวนจำหน่ายประมาณ 250,000 คัน ไม่สามารถขยายตัวได้ตามเป้าหมายที่วางไว้จำนวน
283,000 คัน ในปีที่ผ่านมา(2543) บริษัท ภัทรลิสซิ่ง จำกัด(มหาชน)
สามารถขยายสินทรัพย์ได้สอดคล้องตามภาวะเศรษฐกิจโดยรวม และภาวะอุตสาหกรรมยานยนต์

  แนวโน้มการดำเนินธุรกิจลิสซิ่งในปี 2544 ระดับการแข่งขันทางธุรกิจไม่น่าจะรุนแรง
  แต่ผู้ประกอบการในธุรกิจลิสซิ่งแต่ละรายคงจะต้องใช้ความพยายามรักษาส่วนแบ่งการตลาดที่มีอยู่ไว้ให้ได้
  แม้ว่าจะมีผู้ประกอบการธุรกิจลิสซิ่งบางรายมีการรวมกลุ่มธุรกิจกันแต่ก็มีอยู่เพียงเล็กน้อย
  และการเข้ามาลงทุนในธุรกิจลิสซิ่งของนักลงทุนต่างชาติในประเทศไทย ส่วนใหญ่เข้ามาทำธุรกิจ
  Hire Purchase ซึ่งนักลงทุนต่างชาติกลุ่มใหม่นี้จะเข้ามาเพื่อทำธุรกิจที่เกี่ยวข้องกับด้านการเงิน
  (Financing) เป็นหลัก จึงถือได้ว่าเป็นการเข้ามาเพื่อทดแทนสถาบันการเงินไทยที่ถูกปิดไป
  ดังนั้น.ในปี 2543 บริษัท ภัทรลิสซิ่ง
  จำกัด(มหาชน)ยังคงเป็นผู้นำตลาดสำหรับการให้เช่ายานพาหนะแบบดำเนินงาน(Operating
  Lease) โดยบริษัทมีลูกค้ากลุ่มเป้าหมายที่เป็นนิติบุคคล และในปี 2544
  การเติบโตของบริษัทยังคงขยายตัวตามภาวะเศรษฐกิจโดยรวมและภาวะอุตสาหกรรมยานยนต์
  ซึ่งบริษัทได้มีการเตรียมความพร้อมที่จะพัฒนา และปรับปรุงคุณภาพบริการต่าง ๆ
  ให้มีประสิทธิภาพมากยิ่งขึ้น

  ฐานะทางการเงินและผลการดำเนินงานของบริษัทที่ประกอบธุรกิจลิสซิ่ง

  จากการที่สมาคมลิสซิ่งไม่ได้จัดเก็บข้อมูลของสมาชิกตั้งแต่ปี 2539
  บริษัทจึงได้จัดหาข้อมูลฐานะการเงินและผลการดำเนินการเฉพาะบริษัทที่เป็นสมาชิกสมาคมลีสซิ่งไทยและเป็นบริษัทจดทะเบียนในตลาดหลักทรัพย์แห่งประเทศไทย
  ดังต่อไปนี้

หน่วย : ล้านบาท

[TABLE]

หมายเหตุ * ปิดบัญชีสำหรับงวด ปี สิ้นสุด ณ วันที่ 30 กันยายน 2543

** ปิดบัญชีสำหรับงวดปี สิ้นสุด ณ วันที่ 31 ธันวาคม 2543

ฐานะการเงินและผลการดำเนินงาน ณ วันที่ 30 มิถุนายน 2544

หน่วย : ล้านบาท

[TABLE]

หมายเหตุ * ปิดบัญชีสำหรับงวด 9 เดือนสิ้นสุด ณ วันที่ 30 มิถุนายน 2544

** ปิดบัญชีสำหรับงวด 6 เดือน สิ้นสุด ณ วันที่ 30 มิถุนายน 2544

  การจัดหาผลิตภัณฑ์และบริการ

  แหล่งที่มาของเงินทุน

  บริษัทมีนโยบายในการจัดหาแหล่งเงินทุนในอนาคต
  โดยมุ่งเน้นการจัดหาแหล่งเงินทุนระยะยาวเพื่อให้สอดคล้องกับลักษณะการดำเนินธุรกิจลิสซิ่ง
  และจากประชุมผู้ถือหุ้นสามัญประจำปี เมื่อวันที่ 23 มกราคม 2544
  ผู้ถือหุ้นได้มีมติอนุมัติให้บริษัทออกและเสนอขายหุ้นกู้ภายในวงเงินไม่เกิน 1 ,500 ล้านบาท
  เป็นหุ้นกู้ชนิดไม่มีประกัน ระยะเวลาไม่เกิน 5 ปี การออกหุ้นกู้นั้น
  บริษัทมีวัตถุประสงค์เพื่อเป็นการลดความเสี่ยงที่อาจเกิดขึ้นจากความผันผวนของอัตราดอกเบี้ยในท้องตลาด
  และสอดคล้องกับระยะเวลาการให้เช่าทรัพย์สิน สำหรับหุ้นกู้ที่บริษัทได้ดำเนินการออกแล้วมีดังนี้

  บริษัทได้มีการออกหุ้นกู้อายุ 3 ปี ครบกำหนดไถ่ถอนวันที่ 7 กันยายน 2546 อัตราดอกเบี้ยคงที่
  จำนวน 400 ล้านบาท และหุ้นกู้อายุ 2 ปี ครบกำหนดไถ่ถอนวันที่ 13 ธันวาคม 2544
  อัตราดอกเบี้ยคงที่ จำนวน 350 ล้านบาท
  การที่บริษัทได้ทำการออกหุ้นกู้นั้นบริษัทมีวัตถุประสงค์เพื่อที่จะให้ระยะเวลาของเงินกู้ยืมมีความสอดคล้องกับอายุสินทรัพย์ที่บริษัทให้เช่าทรัพย์สิน
  ทั้งยังทำให้ต้นทุนการกู้ยืมของบริษัทเป็นอัตราดอกเบี้ยคงที่
  ซึ่งจะเป็นการลดความเสี่ยงที่อาจเกิดขึ้นจากความผันผวนของอัตราดอกเบี้ยในท้องตลาด
  สำหรับหุ้นกู้อายุ 2 ปี ที่จะครบกำหนดไถ่ถอนในวันที่ 13 ธันวาคม 2544 จำนวน 350
  ล้านบาทนั้น เมื่อวันที่ 6 ธันวาคม 2544 บริษัทได้ทำการออกหุ้นกู้อายุ 3 ปี ครบกำหนดในวันที่ 6
  ธันวาคม 2546 อัตราดอกเบี้ยคงที่ จำนวน 400 ล้านบาท ซึ่งการออกหุ้นกู้ในครั้งนี้
  บริษัทมีวัตถุประสงค์เพื่อเตรียมนำเงินมาชำระคืนหุ้นกู้ที่ถึงกำหนดชำระในวันที่ 13 ธันวาคม 2544
  จำนวน 350 ล้านบาท

  การให้กู้ยืม (การให้เช่าทรัพย์สิน)

นโยบายการให้เช่าทรัพย์สิน

บริษัทมีนโยบายต่าง ๆ ในการให้เช่าทรัพย์สินประเภทลิสซิ่ง ดังต่อไปนี้

1.  ผู้เช่า : บริษัทจะให้เช่าแก่ผู้เช่าที่เป็นนิติบุคคลเท่านั้น
    โดยบริษัทจะพิจารณาคุณสมบัติของลูกค้าผู้ขอเช่า เช่น เป็น นิติบุคคลที่มีผลการดำเนินงานดี
    หรือมีโครงการที่มีความเป็นไปได้สูง ประวัติการเงินดี
    และมีความสามารถในการชำระค่าเช่าได้

2.  วัตถุประสงค์ในการเช่า : ทรัพย์สินที่จะขอเช่าจะต้องนำไปใช้ในกิจการของผู้เช่า
    โดยผู้เช่าจะต้องแจ้งวัตถุประสงค์ในการเช่าให้แก่บริษัท

3.  ทรัพย์สินที่เช่า : ทรัพย์สินที่เช่าจะต้องมีคุณสมบัติดังนี้

-   เป็นทรัพย์สินใหม่ โดยบริษัทจะพิจารณาสภาพ อายุการใช้งานและราคาที่เหมาะสม

-   มีผู้ใช้โดยแพร่หลาย และมีตลาดมือสองรองรับพอควร

-   ไม่ได้ผลิตเพื่อใช้กับผู้ใช้เฉพาะราย

-   สามารถระบุกรรมสิทธิ์การเป็นเจ้าของได้

4.  ระยะเวลาเช่า : ระยะเวลาเช่าอยู่ระหว่าง 3-5 ปี
    แล้วแต่ความเหมาะสมของประเภทและการใช้งาน

5.  เงื่อนไขก่อนการเช่า :
    การกำหนดเงื่อนไขการเช่าจะแตกต่างไปตามความเสี่ยงของแต่ละบริษัท
    ซึ่งอาจเลือกทางใดทางหนึ่งหรือหลายทางจากต่อไปนี้

-   มีบุคคลค้ำประกันการเช่า

-   วางเงินเพื่อค้ำประกันการเช่าในกรณีทรัพย์สินให้เช่ามีลักษณะพิเศษ

-   ไม่มีเงื่อนไขก่อนการเช่า

6.  เงื่อนไขเมื่อสิ้นสุดสัญญาเช่า : ในการเสนอเงื่อนไขการเช่า
    จำเป็นต้องพิจารณาถึงความเสี่ยงของทรัพย์สินที่เช่าในแง่ต่างๆ เช่น
    ความแพร่หลายของผู้ใช้ทรัพย์สินประเภทเดียวกัน แบบ รุ่น ยี่ห้อ ราคาของตลาดมือสอง
    การพัฒนาของเทคโนโลยี การล้าสมัย และลักษณะการใช้งาน เป็นต้น
    บริษัทจะพิจารณาราคาซากของทรัพย์สินที่น่าจะขายได้โดยมีความเสี่ยงไม่มากนัก
    และนำไปใช้ในการคำนวณอัตราค่าเช่า เงื่อนไขหลังการเช่าที่บริษัทเสนอให้แก่ผู้เช่า
    ขึ้นอยู่กับการคาดการณ์ความเสี่ยงของบริษัทว่ามากน้อยเพียงใดสำหรับเงื่อนไขต่างๆ
    ที่ผู้เช่าได้รับหลังสิ้นสุดอายุการเช่า ดังต่อไปนี้

-   ข้อเสนอขายหลังการเช่า (Option to Buy) :
    ผู้เช่าจะได้รับข้อเสนอขายทรัพย์สินจากบริษัทในราคาซากที่เคยกำหนดไว้ในสัญญาเช่า
    โดยผู้เช่าจะใช้สิทธิซื้อหรือไม่ก็ได้

-   คืนทรัพย์สินให้แก่ผู้ให้เช่า (No Option) :
    เมื่อสิ้นสุดสัญญาเช่าผู้เช่าจะต้องคืนทรัพย์สินที่เช่าให้แก่บริษัท

  การบริหารความเสี่ยงจากการให้กู้ยืม

บริษัทได้มีการระมัดระวังในการคัดเลือกลูกค้าโดยใช้ระบบ Sponsoring
ในการพิจารณาอนุมัติเพื่อกลั่นกรอง
เนื่องจากผู้สนับสนุนในแต่ละรายจะมีมุมมองและแนวคิดที่กว้างขวางขึ้น
ทำให้เกิดความรอบคอบมากขึ้น
ซึ่งจะสะท้อนไปถึงปริมาณของลูกหนี้มีปัญหาของบริษัทฯที่มีอยู่ในระดับที่ต่ำ

นอกจากนี้ บริษัทยังได้มีระบบการติดตามการชำระค่าเช่าของลูกค้าอย่างรัดกุม
รวมถึงได้มีการตั้งสำรองหนี้สงสัยจะสูญไว้อย่างเพียงพอ
นอกจากนี้บริษัทยังได้ให้ความสำคัญในการติดตามและศึกษาถึงความผันผวนของภาวะเศรษฐกิจโดยรวมของโลกและของภูมิภาค
สภาวะแวดล้อม แนวโน้ม และปัจจัยที่อาจส่งผลโดยตรงต่อการทำธุรกิจของบริษัท
บริษัทจึงได้จัดตั้งหน่วยงานพัฒนาธุรกิจเพื่อศึกษา
ในเรื่องต่างๆเพื่อใช้ประกอบการตัดสินใจให้ทันท่วงที สำหรับผลกระทบที่อาจมีขึ้นต่อบริษัท

การควบคุมดูแล การอนุมัติการให้กู้ยืมและการติดตามลูกหนี้

ขั้นตอนการประกอบธุรกิจลิสซิ่งของบริษัท

บริษัทมีการแบ่งขั้นตอนในการประกอบธุรกิจลิสซิ่ง ออกเป็น 6 ขั้นตอน คือ

1.  การพิจารณาเครดิตของลูกค้า : บริษัทจะสอบถามข้อมูลความต้องการเช่าจากลูกค้า เช่น
    ทรัพย์สินที่ต้องการเช่า วัตถุประสงค์การใช้งาน ระยะเวลาการเช่า เงื่อนไขการเช่า
    เหตุผลการเลือกเช่าแบบลิสซิ่ง ซึ่งรวมถึงประวัติผลการดำเนินงาน
    ประเภทวงเงินและสถาบันการเงิน ที่ลูกค้าใช้อยู่และเอกสารต่างๆ ประกอบการพิจารณา
    ซึ่งจากข้อมูลดังกล่าว
    เจ้าหน้าที่ฝ่ายการตลาดจะพิจารณาเสนอเงื่อนไขการเช่าตามนโยบายการให้เช่าทรัพย์สินของบริษัท

2.  การขออนุมัติ : บริษัทได้ใช้ระบบผู้สนับสนุน (Sponsor System)
    ในการอนุมัติให้เช่าทรัพย์สิน ซึ่งระบบการอนุมัติดังกล่าว กลุ่มผู้สนับสนุน (Sponsor)
    ประกอบด้วยผู้บริหารระดับผู้อำนวยการฝ่ายต่างๆ ทั้งนี้ตามขั้นตอนการอนุมัติให้เช่า
    เมื่อลูกค้าตกลงในเงื่อนไขที่บริษัทได้เสนอไปเบื้องต้นแล้ว หากมูลค่า
    ค่าเช่าที่จะทำในครั้งนี้รวมกับมูลค่าค่าเช่าในสัญญาเดิมที่ยังไม่ถึงกำหนดชำระค่าเช่าไม่เกิน
    3.5 ล้านบาท เจ้าหน้าที่ฝ่ายการตลาดจะทำหน้าที่เสนอรายงานแก่ผู้สนับสนุน 1 ท่าน
    เพื่อรับรองความถูกต้อง
    จากนั้นผู้สนับสนุนดังกล่าวจะส่งรายงานที่รับรองความถูกต้องแล้วไปยังผู้สนับสนุนอีก 2 ท่าน
    เพื่ออนุมัติการให้เช่าทรัพย์สิน ในกรณีที่ค่าเช่ารวมดังกล่าวมากกว่า 3.5 ล้านบาท
    จะต้องให้กรรมการผู้จัดการเป็นผู้อนุมัติอีกขั้นหนึ่ง

3.  การทำสัญญา :
    รายงานขออนุมัติที่ได้รับอนุมัติจะถูกจัดทำเป็นสัญญาเช่าเพื่อเสนอแก่ผู้เช่าลงนาม

4.  การจัดซื้อทรัพย์สิน : เมื่อผู้เช่าลงนามในสัญญาเช่าแล้ว
    บริษัทจึงจัดซื้อทรัพย์สินตามคุณสมบัติที่ตกลงไว้
    โดยมีช่องทางการจัดซื้อผ่านผู้ขายที่บริษัทจัดหาเองหรือผู้ขายที่ผู้เช่าจัดหาให้

5.  การส่งมอบทรัพย์สิน : บริษัทจะจัดส่งทรัพย์สินให้ผู้เช่า จดทะเบียนและจัดทำประกันภัยทรัพย์สิน
    ซึ่งเป็นส่วนหนึ่งของบริการของบริษัท
    พร้อมกับดำเนินการเงื่อนไขก่อนการเช่าให้แล้วเสร็จและถือเป็นการเริ่มต้นสัญญา

6.  การสิ้นสุดสัญญาเช่า :
    เมื่อสิ้นสุดสัญญาเช่าและผู้เช่าได้ปฏิบัติตามเงื่อนไขที่ระบุในสัญญาตลอดระยะเวลาเช่าและไม่มีหนี้สินค้างชำระแก่บริษัทลูกค้าจะได้รับเสนอเงื่อนไขหลังการเช่าตามที่ได้ระบุในสัญญา

  นโยบายเกี่ยวกับควบคุมและติดตามลูกหนี้ค้างชำระ

บริษัทมีนโยบายควบคุมลูกหนี้ค้างชำระอย่างเข้มงวด โดยมีขั้นตอนการทวงถาม คือ

1.  กรณีที่ลูกค้าค้างชำระในระยะ 1 เดือนแรกจะติดตามโดยเจ้าหน้าที่การเงิน
    โดยออกเป็นจดหมายทวงถามหนี้สินที่ค้างชำระ

2.  การค้างชำระเกิน 2 เดือน จะส่งเรื่องให้เจ้าหน้าที่เร่งรัดหนี้สินติดตามทวงหนี้

3.  ส่งเรื่องให้สำนักกฎหมายดำเนินการตามขั้นตอนทางกฎหมายต่อไป
    โดยบริษัทจะดำเนินการติดตามเพื่อยึดคืนควบคู่กันไป
    ในกรณีที่ได้ดำเนินการยึดคืนทรัพย์สินมาจำหน่ายและมูลค่าทรัพย์สินที่จำหน่ายได้ไม่เพียงพอกับมูลค่าความสูญเสียที่เกิดขึ้นจริง
    บริษัทโดยสำนักงานกฎหมายจะดำเนินการฟ้องร้องเรียกค่าเสียหายต่อไปจนครบจำนวนตามที่ได้ระบุไว้ในสัญญา

เงินลงทุน

- ไม่มี -

การจัดหาแหล่งเงินทุนหรือให้กู้ยืมผ่านบุคคลที่เกี่ยวข้องกับผู้บริหารหรือผู้ถือหุ้นรายใหญ่

  - ไม่มี -